[{"text_idx": "#000001", "text": "Lansio hyfforddiant ar-lein newydd i roi mwy o hyder i weithwyr gofal weithio gyda thechnoleg ddigidol"}, {"text_idx": "#000002", "text": "Mae cwrs e-ddysgu newydd wedi cael ei lansio ar gyfer y sectorau gofal cymdeithasol a blynyddoedd cynnar yng Nghymru i helpu gweithwyr ddefnyddio technoleg ddigidol yn hyderus."}, {"text_idx": "#000003", "text": "Wedi\u2019i gyflwyno mewn partneriaeth rhwng Cymunedau Digidol Cymru, Hyder Digidol, Iechyd a Llesiant a Gofal Cymdeithasol Cymru, mae\u2019r adnodd \u2018Eich ro\u0302l a thechnoleg ddigidol\u2019 wedi\u2019i gynllunio i helpu\u2019r gweithlu gofal cymdeithasol a\u2019r blynyddoedd cynnar i ddefnyddio technoleg ddigidol yn well er mwyn ymgysylltu a\u0302, a chefnogi unigolion sydd yn eu gofal."}, {"text_idx": "#000006", "text": "\u201cMae\u2019r gweithlu gofal cymdeithasol yn rhyngweithio\u2019n ddyddiol ag unigolion a fydd yn elwa\u2019n fawr o ddefnyddio technoleg ddigidol. O brofiad blaenorol, rydym yn gweld y gall technoleg ddigidol roi gwerth gwirioneddol i\u2019r rhai sy\u2019n derbyn gofal os yw\u2019r manteision ar gael yn hawdd. Mae\u2019n bleser gennym weithio mewn partneriaeth a\u0302 Gofal Cymdeithasol Cymru i lansio\u2019r cwrs \u2018Eich ro\u0302l a thechnoleg\u2019, sy\u2019n gweld y gweithlu gofal cymdeithasol a blynyddoedd cynnar yn cael yr offer i ddeall yn well sut y gellir defnyddio technoleg o ddydd i ddydd er mwyn cefnogi unigolion sy\u2019n derbyn gofal. Y gobaith yw y gall y gweithlu gofal gymryd cyfrifoldeb dros ddysgu am dechnoleg sy\u2019n gwella gofal, a fydd wedyn yn gweld sgiliau a gwybodaeth digidol yn treiddio i lawr i unigolion ledled Cymru.\u201d"}, {"text_idx": "#000007", "text": "Gall helpu rhywun i ddefnyddio technoleg ddigidol fod mor syml a\u0302 dangos iddynt sut i anfon neges, gwneud galwad fideo er mwyn cadw mewn cysylltiad a\u0302 ffrindiau a theulu, defnyddio seinyddion clyfar i greu nodiadau atgoffa, rheoli eu goleuo a\u2019u gwresogi, neu ddangos iddynt sut i ddal i fyny a\u0302 rhaglenni ar y teledu. Mae\u2019r cwrs \u2018Eich ro\u0302l a thechnoleg ddigidol\u2019, sydd wedi\u2019i deilwra i\u2019r lleoliad gofal, yn rhoi cyflwyniad i dechnoleg ddigidol, gyda\u2019r gobaith o danio diddordeb mewn defnyddio technoleg yn amlach ac mewn ffyrdd mwy ystwyth er mwyn cefnogi llesiant unigolion."}, {"text_idx": "#000008", "text": "Dywedodd Gemma Halliday, sy\u2019n arwain ar ddysgu digidol yn Gofal Cymdeithasol Cymru: \u201cY cwrs e-ddysgu hwn yw\u2019r ail mewn cyfres o adnoddau hyfforddi ar-lein ar gyfer y sector gofal yr ydym wedi bod yn eu datblygu gyda phartneriaid. Ac, yn yr achos hwn, rydym wrth ein bodd ein bod wedi gweithio mewn partneriaeth a\u0302 Chymunedau Digidol Cymru."}, {"text_idx": "#000009", "text": "\u201cGyda thechnoleg ddigidol yn chwarae rhan fwyfwy blaenllaw yn ein bywydau bob dydd, mae\u2019n bwysig ein bod yn rhoi\u2019r wybodaeth a\u2019r hyder sydd eu hangen ar weithwyr gofal cymdeithasol a blynyddoedd cynnar i\u2019w defnyddio yn y modd mwyaf effeithiol wrth ddarparu gofal a chymorth i eraill."}, {"text_idx": "#000010", "text": "\u201cYn benodol, rydym yn gobeithio y bydd y wybodaeth o\u2019r cwrs hwn yn rhoi mwy o ymwybyddiaeth i weithwyr gofal cymdeithasol o sut y gall technoleg ddigidol eu helpu i ddarparu mwy o\u2019r hyn sydd bwysicaf i\u2019r unigolion y maen nhw\u2019n eu cefnogi fel y gallan nhw gyflawni\u2019r canlyniadau y maen nhw eu heisiau.\u201d"}]